Első írásaival (mesékkel) még egyetemi hallgató korában, a "Napsugárban" jelentkezett (1963), később saját lapjain kívül riportokat közölt a "Falvak Dolgozó Népében" és az "Új Életben" is: beszámolt az 1970-es árvízről Szatmárról, az 1977-es bukaresti földrengésről, a nyolcvanas évek árvizeiről az Al-Duna mentén, az 1989. december 21-ével kezdődő bukaresti eseményekről, amelyeknek résztvevője is volt. Tudósítást írt az 1990-es marosvásárhelyi pogrom után a súlyosan bántalmazott Sütő András betegágyától (Sütő András: "Naplójegyzetek". 1990. RMSZ-zsebkönyvek), interjút készített Király Károllyal (újraközölve Király Károly: "Nyílt kártyákkal". Budapest 1995). 1990 után az "Orient Express" című lapban rendszeresen tudósított a román parlamentben folyó munkáról, az ottani eseményekről.